Στο σχέδιο δράσης των τελωνείων της ΕΕ κατά των παραβιάσεων των ΔΠΙ για την περίοδο 2013-2017 προβλέπεται σειρά δράσεων προς υλοποίηση από την Επιτροπή και τις τελωνειακές διοικήσεις των κρατών μελών ώστε να διασφαλιστεί η αποτελεσματική εφαρμογή του κανονισμού (ΕΕ) αριθ. 608/2013.

Μία από τις δράσεις αφορά την πραγματοποίηση επισκέψεων στήριξης από την Επιτροπή και από εθνικούς εμπειρογνώμονες σε θέματα δικαιωμάτων διανοητικής ιδιοκτησίας στα 28 κράτη μέλη κατά την περίοδο 2015-2017, προκειμένου να καθιερωθεί ο διάλογος με τις αρμόδιες αρχές για την εφαρμογή του κανονισμού (ΕΕ) αριθ. 608/2013, με σκοπό:

-τη συγκέντρωση πληροφοριών σχετικά με την εφαρμογή του κανονισμού (ΕΕ) αριθ. 608/2013·

-τη διευκόλυνση της ανταλλαγής εμπειριών και βέλτιστων πρακτικών.

Το 2015 και το 2016 η Επιτροπή από κοινού με εμπειρογνώμονες σε θέματα ΔΔΙ των τελωνειακών αρχών των κρατών μελών πραγματοποίησαν 24 επισκέψεις στήριξης στις ακόλουθες χώρες: BE, NL, FI, EE, SI, HR, LV, LT, MT, IT, EL, CY, SE, DK, DE, AT, SK, CZ, HU, PL, ES, PT, FR και LU. Οι επισκέψεις αυτές αξιοποιήθηκαν για την κατάρτιση του παρόντος εγγράφου. Όσον αφορά τα κράτη μέλη για τα οποία εκκρεμεί η πραγματοποίηση επισκέψεων το 2017, δηλαδή BG, IE, RO και UK, η Επιτροπή κάλεσε τις τελωνειακές αρχές να συμπληρώσουν το ερωτηματολόγιο που χρησιμοποιείται στο πλαίσιο των επισκέψεων στήριξης, ώστε να εξασφαλιστεί στις τελωνειακές αρχές όλων των κρατών μελών η δυνατότητα να εκφράσουν τις απόψεις τους σχετικά με την εφαρμογή του κανονισμού (ΕΕ) αριθ. 608/2013. Τα συμπληρωμένα ερωτηματολόγια από τις τελωνειακές αρχές των εν λόγω κρατών μελών παρελήφθησαν κατά τη διάρκεια του 2016.

Με την ευκαιρία της πρώτης συνεδρίασης της ομάδας τελωνειακών εμπειρογνωμόνων (τμήμα επιβολής των ΔΔΙ), η οποία πραγματοποιήθηκε στις 11 Ιουλίου 2016, η Επιτροπή ζήτησε επίσης από τις τελωνειακές αρχές των κρατών μελών να αναφέρουν στην Επιτροπή κάθε συμβάν σχετικό με φάρμακα υπό διαμετακόμιση μέσω του τελωνειακού εδάφους της Ένωσης το οποίο ενδεχομένως προέκυψε στο πλαίσιο της εφαρμογής του κανονισμού (ΕΕ) αριθ. 608/2013.

2.2 Διαβουλεύσεις με ενδιαφερόμενους φορείς

Δυνάμει του σχεδίου δράσης των τελωνείων της ΕΕ κατά των παραβιάσεων των ΔΠΙ για την περίοδο 2013-2017 συγκροτήθηκε ομάδα με τη συμμετοχή της Επιτροπής, των τελωνειακών αρχών της ΕΕ, των κατόχων δικαιωμάτων και άλλων ενδιαφερομένων φορέων στο πλαίσιο της δράσης 1.3.2 του σχεδίου, η οποία συνεδριάζει μία φορά ετησίως.

Στο πλαίσιο της 4ης συνεδρίασης της εν λόγω ομάδας, η οποία πραγματοποιήθηκε στις Βρυξέλλες στις 12 Ιουλίου 2016, η Επιτροπή κάλεσε τους κατόχους δικαιωμάτων και άλλους ενδιαφερόμενους φορείς να υποβάλουν εκθέσεις σχετικά με την εφαρμογή του κανονισμού (ΕΕ) αριθ. 608/2013, με ιδιαίτερη έμφαση στις διατάξεις που παρατίθενται κατωτέρω και είναι άμεσου ενδιαφέροντος για αυτούς:

-κεφάλαιο II σχετικά με τις αιτήσεις παρέμβασης (συνδέεται με το περιεχόμενο των αιτήσεων παρέμβασης που περιγράφονται αναλυτικά στον εκτελεστικό κανονισμό (ΕΕ) αριθ. 1352/2013 της Επιτροπής)·

-άρθρο 19 σχετικά με την επιθεώρηση και δειγματοληψία εμπορευμάτων που τελούν υπό αναστολή παράδοσης ή δέσμευση·

-άρθρο 21 σχετικά με την επιτρεπόμενη χρήση ορισμένων πληροφοριών από τον υπέρ ου η απόφαση·

-άρθρο 23 (τυποποιημένη διαδικασία για την καταστροφή εμπορευμάτων και κίνηση διαδικασίας) και άρθρο 26 (διαδικασία για την καταστροφή εμπορευμάτων σε μικρές αποστολές)·

-άρθρο 28 σχετικά με την ευθύνη του υπέρ ου η απόφαση·

-άρθρο 29 σχετικά με τα έξοδα.

Έως το τέλος του Σεπτεμβρίου 2016 είχαν παραληφθεί οκτώ απαντήσεις από τις ακόλουθες ενώσεις: Ευρωπαϊκή Ένωση Ταχυμεταφορέων (European Express Association - EEA), Ένωση Κατασκευαστών (Union des Fabricants - UNIFAB), Ένωση Σημάτων των Ευρωπαϊκών Κοινοτήτων (European Communities Trade Mark Association - ECTA), Ευρωπαϊκή Ομοσπονδία Φαρμακευτικών Βιομηχανιών και Ενώσεων (European Federation of Pharmaceutical Industries and Associations - EFPIA), Ένωση Ευρωπαϊκών Βιομηχανιών Ημιαγωγών (European Semiconductor Industry Association - ESIA), Διεθνής Ένωση Σημάτων (International Trademark Association - INTA), Επιχειρηματική δράση για την παύση της απομίμησης/παραποίησης και της πειρατείας (Business Action to Stop Counterfeit And Piracy - BASCAP), Ευρωπαϊκή Ένωση Δικαιούχων Σημάτων (The European Association of Trade Mark Owners - MARQUES).

Η Επιτροπή εκφράζει τις ευχαριστίες της στις εν λόγω ενώσεις για τις παρατηρήσεις που υπέβαλαν.